1Emeyi alɔ kama ni, Ɔkpane Unengudi Anania ku Yudafuɔ batɔnkune badi ku litemi ɔtɛne ɔni baalɔ banii Tertulo bésie Kaesarea. Bébo Ƒelike kudɔ banii bebedie Paulo bɔfiɔ fui batina. 2Amu ka bákpali Paulo ni, Tertulo úse kalɔ uudie kenye ɔnini, “Bula Ɔbune, uwi pii na ɔdi mɛni ka bɔ́kɛ keyi buɛɛ na fula lɛnunda ku lɛlati lɛni na éti atɔnku-bu ɔsu. Na bɔ́nu ka kavumana pii lɛnɔ kébo bula kalɔ kemodi kammɔ fui kemo. 3Ɔmɛni ɔdi lɛla lɛni náfɔ abu Yudafuɔ fui anu. 4Na muuvele-ɔ nnii se atu na enu etemila ani na ndubo bɔsu bɔsiku ɔnana ɔmɛni lɛlɔ. 5“Ɔsika bɔ́nu-nwu bɔ́ti ka lɛsɛ ɔkyane na ɔdi, na ɔkɛ ɔɔví uwi ndi uwi uunwíni Yudafuɔ kasusu na kesi kesii na kayawi kamɛni fui ɔnii bataabla basa basa na bata benye aban lɛlɔ. Na anwu ndi lɛkpa lɛni na baalɔ banii Nasarefuɔ ɔtɔnkune. 6Na bɔ́nu lɛnɔ ka úsie ɔɔbla ala ani mɔɔyá na bula Yudafuɔ kakpakɔ keesé lɛlɔ asa na búfie-nwu. Bɔ́yɔ ka nka bɔbla-nwu lɛla lɛni néduku nwuna bɔfiɔ bɔmmɔ na bula ɔda bubo lɛlɔ. 7Nsu ni, bekpone ɔtɔnkune Lisia úbefie-nwu ɔ́fɔ-bu enu kemo ku ɔkplu. 8Na ɔ́su ɔnii ntu Romafuɔ ɔda bubo na badubuti batɛku-nwu litemi na fula anumi. Anwuɔsu akana na eye-nwu enu si etemila ani na bɔ́su mɛni adi ɔkɔ.” 9Amu na Yudafuɔ bammɔ fui bása kenye na linyeda lɛmmɔ lɛlɔ banii ala ani fui na Tertulo ɔ́su fui adi sɔsɔ. 10Nsu ka aban ɔgadine ɔmmɔ ɔ́kpali Paulo ɔnii ɔtɛmi ni, Paulo úse kalɔ ɔnini, “Ati, ngyi ka awɔ kani mɔɔtɛ Yudafuɔ etemila na akwa pii amɛni kemo. Na ɔmɛni ɔsu ɔɔda-mi kubiti ka lɛsu na lidie mina lɛlɔ kenye na fula anumi. 11Adubɔnu ati ka ɔbla aani emeyi leevu-anyɔ kani mɛni ka líbo Yerusalem nnii muubo mbakpa na Yudafuɔ kakpakɔ. 12Na ɔdi útanu-mi ka mɔɔkyaku ɔdi unyefi iye lɛsɛ na Yudafuɔ kakpakɔ mmɔ iye na Yudafuɔ kasalakɔ kadi lɛnɔ iye ɔgbami kesi kesii na ɔmankemo. 13Na bekyuli bamɛni ɔdi ulakana lɛla lɛdi ugyii bɔlɛ geen na bɔnu bɔti ka etemila ani na básu básiku-mi lɛlɔ mɛni ni, sɔsɔ na adi. 14Nsu ni, lɛlakpa linwi lɛni na lɛ́tunaku-ma ndi ɔnii nsiaku bɔfɔtaadi ulu ɔni na baasu banii ɔdi lɛkpa lɛni náta linye-ma lɛlɔ. Na lɛ́fɔ Mose ɔda bubo fui lɛ́di kpakplaa ku ala ani na bénweni bákya kenye bediene lɛku kemo. 15Mbo lɛnunsia aani kalɛ na ama lɛnɔ bebo lɛnunsia ka bekyuli babuni ku bekpidi fui básɔ badubɔta bɔlɛ kekpine. 16Na ɔ́si ɔmɛni ɔsu ni, mɔɔkya ɔkplu ka lɛbla mina kasusu kemo nwaa na Katɔti ku bayawine fui anumi. 17“Akwa pii mɛni ni, liiibo Yerusalem. Na ɔfɛni lísie nnii muuti bawabane etela lite mina badi na lɛbla akpala lɛnɔ lite Katɔti. 18Uwi ɔni na lɛ́bla lɛlɔ buveli ɔdi ɔmmɔ lɛ́wɔlɔ ni, Yudafuɔ badi bábanu-mi na kakpakɔ mmɔ. Na ɔɔɔdi ami ku otogyi ɔdi nkɛ. Na ńtakya unyefi ɔdi lɛnɔ. 19Na nka Yudafuɔ bani nási Asia kalɔ lɛlɔ ni, ama na nka ɔlɛka bebo fula anumi. Na si ami ku-ma bubo lɛla lɛdi ni, na basu. 20Iye bekyuli bani nlie mɛni ni, ɔlɛka basu lɛla likpidi lɛni na lɛ́bla uwi ɔni na Yudafuɔ litemi batɛne benengu bakya baatɛku-mi litemi. 21Munuu ɔdi uwi ɔni na lɛ́tala lɛdi katɔ lɛ́su nnii, 'Líbo kasalakɔ mɛni nnii mbedie lɛlɔ kenye lɛsu ka lɛ́fɔ lɛ́di ka bekpine basɔ badubɔta' ɔsu na bɛɛtɛku-mi litemi?” 22Amu na Ƒelike ɔni ngyi bɔfɔtaadi ulu ɔmɛni etemila kaduɛ ni, ɔ́su Yudafuɔ bamɛni ɔnini, “Binye bɛgya utédu uwi ɔni na Lisia webo asa na likulo litemi lɛmɛni.” 23Na ɔ́ya bétiku Paulo bátákya ɔtɔ. Nsu ɔ́su nwuna lɛlɔ banune bammɔ ɔnii bada-nwu buɛɛ, na bete nwuna bakpana kufi si badi bebo-nwu kudɔ banii babanu-nwu iye beboku-nwu etela adi. 24Amu na emeyi klukui adi kama ni, Ƒelike ku ulekudi Drusila ɔni ndi Yudani bébo na ɔ́ya-nwu bétédie Paulo béboku, na ɔ́su-ma litemi ɔ́siku Yesu Kristo bɔfɔtaadi lɛlɔ. 25Amu na uwi ɔni na ulie uudie ala kalɔ taasiku bɔfɔtaadi ngba buni bulie ku lɛlɔ bɔti bɔda ku litemi bɔtɛ bɔni ndubo diɛdi lɛlɔ ni, lifu geen lɛ́da Ƒelike. Na mɛni na Ƒelike ɔ́su-nwu ɔnini, “Ta, na eteesie. Na si lɛkɛ kɔnu kaduɛ ni, ndubɔya na balɔ-ɔ bete-mi.” 26Na ka ɔ́kali ɔnii Paulo wasu ɔnii ɔɔwia lɛla lɛdi ususu-nwu kenye ɔsu ni, ɔɔtala na baalɔ-nwu uwi ndi uwi na anwu ku-nwu baatɛmiku lɛlɔ. 27Amu na akwa anyɔ kama ni, bédie Ƒelike na béti Porkio Ƒesto bébesie-nwu keliekɔ. Nsu ka Ƒelike ɔɔwia ka Yudafuɔ bataayɔ-nwu litemi ɔsu ni, ɔ́ya na Paulo ɔ́sɔ ɔ́kya ɔtɔ katɛnkɔ mmɔ.
twi_Latn